**Tailors: ” Vi spiller den rigtige sang på det rigtige tidspunkt”**

**De kan godt sidde stille og spille hyggemusik under middagen. De gør det faktisk gerne. Men når bordene bliver ryddet, og dansegulvet åbner, så er freden forbi. Så bliver trioen Tailors nemlig forvandlet til det danseorkester, der gør festen til noget, gæsterne vil tale om i lang tid efter. Orkestrets egen historie spænder over fem årtier. Repertoiret over endnu flere.**

Der er ikke mange danske bands, der har underholdt publikum i fem forskellige årtier. Det har Tailors. Siden starten i 1978 har orkestret, der i dag er en trio, stået på scener og blokvogne i haller og på markedspladser over hele Danmark og leveret varen: Årtiers hits for enhver smag og for publikum I alle aldre.

Repertoiret spænder fra Smokie til Springsteen, fra Ed Sheeran til Dodo & The Dodos og fra Laban til Justin Timberlake. Den brede appel er vigtig for Tailors. Det samme er det at optræde, så publikum ikke bare hører musikken, men også mærker orkestrets glæde ved at spille den. Tailors går efter at komme så tæt på originalversionerne som muligt, men showet er helt deres eget.

Både set lister og optræden bliver nøje sammensat efter, hvilket arrangement der er tale om. Tailors har prøvet det hele og har stadig smag på mere: Halballer, byfester, firmafester, større private fester.

Dette er trioen, der lyder af mere. Takket være lidt teknisk snilde, så lyder Tailors som et større orkester, men det tager ikke noget fra hverken den musikalske oplevelse eller bandets evne til at komme ud over scenekanten. Musik skal ikke bare høres – det skal mærkes.

Bandet består i dag af Lars Pedersen, Kenneth Tække og Tania Hardinger. Og når bandet hedder Tailors, så må Lars Pedersen være The Tailors. Han har som den eneste af de tre været med fra begyndelsen i 1978, og hans strengeleg og skæve humor er stadig uovertruffen. Kenneth Tække er cand. spillemand på både keyboard og sang og har optrådt i et hav af forskellige musikalske sammenhænge. Det samme gælder trioens nyeste medlem Tania Hardinger, hvis energi, indlevelse og nærvær er kodeord for den populære sangerinde der elsker sit publikum.

De tre har mindst tre ting til fælles: De elsker musikken, de elsker at optræde, og de har det skideskægt med det. Det er de tre egenskaber, der gør, at Tailors weekend efter weekend sætter gang i fester over hele landet. Og at gæsterne taler om festerne længe efter.

*Læs mere om Tailors på tailors.dk, hvor du også finder både musik, billeder, bookingoplysninger og meget mere.*